Impala Platinum Holdings Beperk (Implats) is een van die wêreld se toonaangewende produsente van platinum. Implats is 'n Suid-Afrikaanse moedermaatskappy (houermaatskappy) van verskeie firma’s wat myne besit en betrokke is by die prosessering, raffinering en bemarking van platina-groep-metale (PGM’s) van hoë kwalitiet. Dit lewer platinum en PGM’s soos palladium en rodium sowel as nikkel, koper en kobalt aan die nywerheid. In 2019 het die firma 1,53 miljoen onse platinum en 0,91 miljoen onse palladium geproduseer. In Suid-Afrika bewerk Implats die Impala-myn op die Merensky-rif se 10 skagte in die Bosveldstollingskompleks sowel as die Marula- en Two Rivers-myne by Burgersfort. Zimplats is 'n myn suidwes van Harare en die Mimosa-myn is 'n 150 km oos van Bulawayo. In Kanada is Implats sedert Desember 2019 betrokke by die Lac des Iles-myn, noordwes van Thunder Bay. Hier in die omgewing van die Ontariomeer word palladium gemyn. Impala Refining Services by Springs raffineer ook metale vir ander maatskappye. Implats is betrokke by eksplorasieprojekte in Botswana, Madagaskar, Mosambiek en Kanada. Implats het in 1966 ontstaan as 'n filiaal van Union Corporation.